 Na RICHARD MUNGUTI KINARA wa mamlaka ya kuthibiti uigizaji nchini wa bidhaa feki (ACA) Jumatatu aliagizwa afike kortini kueleza sababu ya kukatalia faili ya kesi ambapo daktari ameshtakiwa kuuzia hospitali kuu ya Aga Khan barakoa feki za thamani ya Sh11milioni. Na wakati huo huo hakimu mwandamizi mahakama ya Milimani Esther Kimilu aliamuru polisi wamkamate mkurugenzi wa kampuni iliyoigiza barakoa hizo feki nchini Lilian Awuor kwa kudanganya ni mgonjwa. Bi Kimilu alikabidhiwa ripoti kutoka Hospitali Kuu ya Kenyatta ikionyesha Lilian Awuor hajawahi tibiwa katika hospitali hiyo na kwamba alighushi jina la mgonjwa mwingine aliyekuwa amelazwa mle. “Uchunguzi uliofanywa na afisa anayechunguza kesi hii kubaini ikiwa Lilian aliwahi lazwa KNH ulionyesha alidanganya na kuwasilisha hapa kortini hati duni,” kiongozi wa mashtaka alimweleza hakimu. Bi Kimilu aliomba kibali cha kumkamata Lilian Awuor kitolewe. Pia atashtakiwa kwa kudanganya mahakama na kughushi hati za hospitali ilhali hajawahi kuwa mgonjwa. Wakili Ishmael Nyaribo aliyeanza kumtetea mshtakiwa Jumatatu alifahamishwa na hakimu “suala la ugonjwa wa Lilian Awuor limekuwa kidonda ndugu. Korti imechoshwa na habari eti Lilian ni mgonjwa.” Nyaribo aliomba akabidhiwe nakala za ripoti ya KNH afanye uchunguzi wa kibinafsi. Katika suala la kinara wa ACA,Bi Kimilu alielezwa afisa huyo amekwama na faili ya uchunguzi huo. “Naamuru kinara wa ACA afike kortini kueleza kinachoendelea na sababu za kuhujumu mahakama,” Kimilu alisema. Bi Awuor atashtakiwa pamoja na Dkt Kimani Muthami, William Muthee na Bi Sylvia Wambui kwa kuifuja hospitali ya Aga Khan kwa kuizia barakoa 20,000 zenye thamani Sh11milioni. Kesi dhidi ya washtakiwa hao itatajwa Feburuari 14 kwa maagizo zaidi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  